
A V I Z

asupra propunerii legislative pentru completarea
Legii educaţiei fizice şi sportului nr.69/2000

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii educaţiei fizice şi sportului nr.69/2000, trimisă cu adresa nr. Pl-x 414 din 28 mai 2007 şi înregistrată sub nr.31/659 din 29 mai 2006.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare.

Senatul, în calitate de primă Cameră sesizată, a respins propunerea legislativă în şedinţa din 23 mai 2007.

Guvernul, prin adresa nr.538/D.P.S.G./02.03.2007, nu susţine adoptarea acestei propuneri legislative în forma prezentată.. 

Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 20 iunie 2007.
Membrii Comisiei au examinat propunerea legislativă, expunerea de motive, punctul de vedere al Guvernului şi avizul favorabil al Consiliului Legislativ nr. 236/27.02.2007. Cu acest prilej, membrii Comisiei au constatat că nu sunt prevăzute sursele necesare pentru acoperirea cheltuielilor bugetare generate de extinderea categoriilor de sportivi cărora li se acordă renta viageră, ceea ce contravine art.15 din Legea nr.500/2002 privind finanţele publice, cu modificările ulterioare, şi art.138 alin.(5) din Constituţia României, republicată.
În urma dezbaterilor, cu majoritate de voturi (2 voturi împotrivă), Comisia a hotărât avizarea negativă a propunerii legislative pentru completarea Legii educaţiei fizice şi sportului nr.69/2000.
În raport de obiectul şi conţinutul său, propunerea legislativă face parte din categoria legilor ordinare.

